
ДО
ОБЩИНСКИ СЪВЕТ
БУРГАС


ДОКЛАДНА ЗАПИСКА

ОТ ДИМИТЪР НИКОЛОВ - КМЕТ НА ОБЩИНА БУРГАС


ОТНОСНО: Приемане на Правила за насърчаване и подкрепа на ученици и студенти с изявени постижения в областта на науката, изкуството или спорта по Общинска програма „Бургаски деца“ и Общинска програма „Успешни студенти“.


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

На основание чл. 5а от Закона за закрила на детето във връзка с чл. 11, ал. 2 от Наредбата за условията и реда за осъществяване на закрила на деца с изявени дарби (НУРОЗДИД), обн. ДВ, бр. 111 от 22 Декември 2003 г., посл. изм. и доп. ДВ, бр. 102 от 23 декември 2022 г., ежегодно Министерски съвет приема Програма на мерките за закрила на деца с изявени дарби от държавни, общински училища и частни училища за текущата календарна година. На базата на изискванията на чл. 12, ал. 4 от НУРОЗДИД, са формулирани настоящите Правила за насърчаване и подкрепа на ученици и студенти с изявени постижения в областта на науката, изкуството или спорта по Общинска програма „Бургаски деца“ и Общинска програма „Успешни студенти“ (Правила), които обхващат мерки за закрила на деца с изявени дарби, извън мерките по програмата по чл. 11, ал. 1 от НУРОЗДИД.
С цел привличане на младите хора в града, повишаване на мотивацията им за учене и развитие, подпомагане реализацията им на пазара на труда, както и осигуряване на квалифицирани кадри за най- търсените специалности в Правилата са предвидени и мерки за стимулиране на студенти от бургаски висши учебни заведения по Общинска програма „Успешни студенти“. 
Към настоящия момент са в сила приетите с Решение по т. 7, Протокол № 19/26.01.2021 г. на Общински съвет- Бургас, Правила за насърчаване и подкрепа на ученици и студенти с изявени постижения в областта на науката, изкуството или спорта по Общинска програма „Бургаски деца“ и Общинска програма „Успешни студенти“. 
Изготвянето на нови правила е мотивирано от необходимостта от разширяване на кръга на студентите, които имат право да кандидатстват за финансово подпомагане по Общинска програма „Успешни студенти“, предвид настъпилите промени в сферата на висшето образование в град Бургас. През последните години в града значително се увеличиха възможностите за обучение, откриха се нови филиали със специалности, по които досега не се е предлагало обучение и които съответстват на нуждите на пазара на труда. В тази връзка, предлага се възможност за подаване на заявления за финансово подпомагане и от студенти, обучаващи се за придобиване на образователно-квалификационна степен „Професионален бакалавър по ………“ съответна специалност.  Също така, предлага се приемане на допълнителна възможност за финансово подпомагане на студентите- мярка „Общинска поръчка“, с която се осигурява финансово подпомагане чрез поемане на семестриална такса в различен размер в зависимост от начина на финансиране на обучението. 
С оглед на горепосоченото, на основание чл. 66 от Административнопроцесуалния кодекс, е открито производство по издаване на нови Правила за насърчаване и подкрепа на ученици и студенти с изявени постижения в областта на науката, изкуството или спорта по Общинска програма „Бургаски деца“ и Общинска програма „Успешни студенти“. Заинтересованите лица и организации могат да участват в производството по издаване на акта, на основание чл. 69, ал. 1, т. 1 от АПК, чрез представяне на писмени предложения и възражения до Община Бургас в едномесечен срок, считан от датата на оповестяване на уведомлението. Уведомлението е оповестено на интернет-страницата на Община Бургас, на основание чл. 66, ал. 1, предложение последно от АПК на 18.08.2025 г. като на заинтересованите лица и организации е предоставен достъп до цялата информация, съдържаща се в преписката по издаване на общия административен акт.
В предоставения срок не са постъпили предложения и възражения по така предложените правила. 
Приемането на Правила за насърчаване и подкрепа на ученици и студенти с изявени постижения в областта на науката, изкуството или спорта по Общинска програма „Бургаски деца“ и Общинска програма „Успешни студенти“ е в изпълнение на Стратегически приоритет 3. Първа група мерки: Модерно и качествено образование за всички деца на Бургас и Трета група мерки: Инвестиции във висшето образование на Бургас от Програмата за демографско развитие на Община Бургас, приета от Общински съвет Бургас през юни 2023 г., и цели осигуряване на подкрепа на ученици и студенти от училища на територията на Община Бургас за постигнати високи резултати в процеса на обучението. 
С оглед необходимостта от своевременно прилагане на мерките за финансово подпомагане на ученици и студенти, предвид началото на учебната 2025/2026 година, е необходимо допускане на предварително изпълнение на предлаганото решение, при условията на чл. 60, ал. 1 от Административнопроцесуалния кодекс.
Предвид изложеното и на основание чл. 21, ал. 1, т. 23 и ал. 2 от Закона за местното самоуправление и местната администрация, във връзка с чл. 12, ал. 4 от Наредбата за условията и реда за осъществяване на закрила на деца с изявени дарби, предлагам, Общински съвет - Бургас да вземе следните

РЕШЕНИЯ:

1. Приема Правила за насърчаване и подкрепа на ученици и студенти с изявени постижения в областта на науката, изкуството или спорта по Общинска програма „Бургаски деца“ и Общинска програма „Успешни студенти“, съгласно приложения проект.
2. Отменя Правила за насърчаване и подкрепа на ученици и студенти с изявени постижения в областта на науката, изкуството или спорта по Общинска програма „Бургаски деца“ и Общинска програма „Успешни студенти“, приети с Решение на Общински съвет - Бургас, по т. 7, Протокол № 19/26.01.2021 г.
3. Избира следните общински съветници за членове на експертната комисия за финансово подпомагане на ученици и студенти по Правила за насърчаване и подкрепа на ученици и студенти с изявени постижения в областта на науката, изкуството или спорта по Общинска програма „Бургаски деца“ и Общинска програма „Успешни студенти“:
.…………………………………………………….….., представител на Постоянна комисия по образование и вероизповедания към Общински съвет – Бургас, 
………………………………………………...………….., представители на Постоянна комисия по култура и читалищна дейност към Общински съвет – Бургас,
……………………………………………… …………….., представители на Постоянна комисия по спорт, деца и младежки дейности към Общински съвет – Бургас, 
………………………………………………………………, представител на Постоянна комисия по наука, иновации и оперативни програми към Общински съвет - Бургас, и
………………………………………………………………, представител на Постоянна комисия по ………………………………………………………………,
………………………………………………………………, представител на Постоянна комисия по ………………………………………………………………
4. Допуска предварително изпълнение на решенията, на основание чл. 60, ал. 1 от Административнопроцесуалния кодекс, с оглед осигуряване на своевременно прилагане на предвидените мерки за финансово подпомагане.


Приложение: 1. Правила за насърчаване и подкрепа на ученици и студенти с изявени постижения в областта на науката, изкуството или спорта по Общинска програма „Бургаски деца“ и Общинска програма „Успешни студенти“.
	 2. Извлечение от официалния сайт на Община Бургас, раздел Административни актове.



МАНОЛ ТОДОРОВ
За Кмет на Община Бургас,
Съгл. Заповед № 2949/18.09.2025 г.

